**Cred că te iubesc**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cred că te iubesc

de când eram doar umbre

şi-atunci când aţipea lumina,

eu mă agăţam de fiecare punct de noapte

să ajung să îţi cuprind trezirea.

şi ochii lunii mă găseau

foşnind pe lustrul mării,

tremurător,

ca şi cum abia am împărţit iubirea

în două emisfere însorite

de emoţii,

ambele pentru tine.

cred că te iubesc

de când pieptul mi-era un nod de iarnă

şi se aduna pe mine cosmosul

într-un viscol premonitic

în care simţirea îmi tremura senin

doar la gândul tău.

cred că te iubesc

de când iubirea însăşi era un bulb,

socotit de vechile scripturi

ca bastion al fericirii,

şi nu înfloream decât sporadic

pe atâtea surâsuri

până să-l găsesc pe al tău.

cred că te iubesc

de când mi s-au născut cuvintele,

iar fiecare literă se îndrăgostea

mai aprig

de nimbul ce te înconjoară

şi se întorcea tot mai înfrântă

pe versoul inimii mele

de ruşinea nevredniciei

în fața sublimului tău.

cred că te iubesc

de când s-a inventat raiul

în sărbători empirice,

de când pământul s-a scăldat

în primul parfum de suflete,

de la primele rădăcini de aer,

de când aşteptam cuminte să exist

respirându-te pe tine.